Gradonačelnik Novog Sada Miloš Vučević bio je jedan od gostiju na slavi porodice Balašević. Prva reakcija na ovu informaciju bi bila #nijesedesilo što bi rekli tviteraši. Međutim, jeste se desilo, nije Njuz.net i jeste ta porodica Balašević na koju ste prvo pomislili.

Porodica čuvenog Panonskog mornara koji je osim po romantičnim šansonama poznat i po svom kritičkom stavu prema vlasti. Porodica čiji pojedini članovi ne mogu sebi da dođu od grozote kad pomisle na ovaj vladajući režim.

Porodica, koja je uprkos svemu tome za svoju krsnu slavu ugostila i gradonačelnika Novog Sada Miloša Vučevića kao i člana gradskog veća za komunalne poslove Vladimira Stojkovića.

Otkud mi to znamo? Nije baš da su se trudili da sakriju. Naprotiv, neko bi rekao da im je i imponovalo. Ili barem jednom njihovom članu.

Na Instagram storiju zvaničnog naloga Megdan postavljen je niz objava u kojima vidimo kako Aleksa Balašević, sin poznatog pevača, dočekuje goste na slavi.

Među tim gostima našli su se i gradonačelnik i pomenuti član gradskog veća.

Megdan je međunarodno takmičenje u borilačkim veštinama, a na čelu organizacije je Balaševićev sin, pa otud tamo i njegove privatne stori objave.

Nije trebalo mnogo da skrinšotovi te stori objave zažive i na ostalim društvenim mrežama, a tim povodom oglasila se i Beba Balašević, sestra mlađanog Alekse i zakleta protivnica trenutne vlasti.

Mi nismo porodica jednoumlja

Beba Balašević je odgovorila na prozivku na Tviteru:„Moj brat javno ističe svoju saradnju sa ljudima sa kojima se ja politički ne slažem. Ne krije. Odavno. Imaš toga još na guglu pogledaj ako ti je važno. Kod nas u kući ne vlada jednoumlje. Može da misli i radi svako kako mu drago.“

Odgovor koji na prvi pogled isitiče demokratske vrednosti jedne porodice. Ipak, ako malo pažljivije pogledamo ovo je lukav način da se izbegne očigledan odgovor:

– Da, Miloš Vučević je bio naš gost i zajedno sa nama je proslavio našu krsnu slavu.

Jer gradonačelnik i ostali članovi gradskog veća nisu proslavili tu slavu samo sa Aleksom koji ima pravo na svoje mišljenje.

Već su sedeli za istim stolom na jednom porodičnom događaju sa onima koji su izgradili svoju karijeru žestoko kritikujući njih i sve vrednosti koje zastupaju.

Budimo realni, retko koja porodica je složna oko svih političkih pitanja i slave su obično najbolji pokazatelj tog višeumlja.

Samo što se kod običnih ljudi taj politički pluralizam obično manifestuje tako što se stric i komšija oko osam uveče posle treće sarme, a šeste rakije zakrve na neke uvek aktuelne teme: Kosovo, NATO i Aleksandar Vučić.

Verujem da kod Balaševića nije bilo ovako primitivnih političkih prepucavanja. Ne, to je bilo jedno sasvim pristojno druženje političkih neistomišljenika u ulici Jovana Cvijića.

Đole je verovatno nabacio koju foru „da podbode“ gradonačelnika i pokaže da je kao dosledan sebi. Gradonačelnik se šeretski nasmejao da se vidi da je skroz cool i ok sa „šalom na svoj račun“.

Beba se pravila da se to ne dešava, vršljala je po Tviteru i komentarisala kolače, a zet Sale, potredsednik LSV-a, pa on nema šta više da se jedi, svakako su to već odavno njihovi koalicioni partneri.

Đole se negde na pola večeri verovatno izvinio gostima i iskoristio svoje zdravstveno stanje da se povuče u odaje, dok su ostali uživali u predivnom slavskom druženju i dogovorima o budućim poslovnim saradnjama.

Panonski mornar je zažmurio na jedno oko zarad poslovne sreće svog sina jedinca.

Dok se na bini publici servira „Dno dna“ sa hrabrim stihovima: “Otkad je sveta i veka i nas, najveće protuve prigrabe vlast“ i prozivaju krezubi barjaktari, kod kuće se ipak te protuve zovu na večeru zarad pozitivne poslovne klime.

Ne krezube naravno, već one mirišljave koje te iste krezube koriste kao potrošni materijal u borbi za ostanak na vlasti.

Ali, što je za biznis nije teško.

Megdan najveći događaj posle Exita

Aleksa Balašević nije želeo da se bavi muzikom ili da gradi političku karijeru, on je ušao u biznis sa borilačkim veštinama.

Balaševićev sin je na čelu organizacije međunarodnog takmičenja u borilačkim veštinama „Megdan“. Kako u brojnim intervjuima voli da naglasi „najvećeg događaja u Novom Sadu posle Exita.“

Ja bih mogla da nabrojim bar pet događaja u Novom Sadu koji su veći i poznatiji od Megdana, a nisam baš ni sigurna kad bismo pitali ljude na ulici da bi znali o kakvom je takmičenju reč.

Jednom prilikom, Aleksa je izjavio da je to jedan od najskupljih događaja. Ovo takođe zvuči pretenciozno, ali nas dovodi do ključnog razloga za njegovo političko opredeljenje.

Kako u Srbiji ne važi američki san i nećete od malog događaja napraviti skupo međunarodno takmičenje bez podrške vlasti, jasno nam je da su motivi Alekse Balaševića pre poslovni nego ideološki kada bira koga će da zove na slavu.

On sam u intervjuima ne propušta priliku da spomene „našeg gradonačelnika Miloša Vučevića“ kao i bezrezervnu „podršku“ Ministarstva.

Tu je i poneka fotka sa Rasimom Ljajićem na Instagramu, čisto da se potvrde dobri partnerski i poslovni odnosi sa vladajućom klikom.

On je takođe u jednom interjvuu naglasio da je hteo da napravi nešto svoje. Bravo!

Neće da se koristi slavom i imetkom svoga oca, ali su zato već politička prijateljstva druga priča.

Pitam se koliko bi mu trebalo vremena da napravi takvo međunarodno takmičenje da su mu, sasvim slučajno, politička opredeljenja naklonjena opoziciji?!

Ali eto, valjda je imao sreće pa su mu se desila uverenja koja mu mnogo više odgovaraju.

Gde je u tome svemu Đorđe Balašević?

Na strani svoga deteta, razume se. Kako čujem, politički monolozi na poslednjem koncertu su se poprilično skratili u odnosu na prethodne godine.

Publika će izdovojiti nekoliko sati da stoji u redu za karte kako bi čula pesme omiljenog romantičnog buntovnika i ložiće se da su makar u tih tri sata koliko koncert traje, bitno drugačiji i osvešćeniji u odnosu na one već pomenute „krezube barjaktare“.

Romantični buntovnik će dati ljudima to po šta su došli i šta su platili, a onda će otići kući da sprema slavu jer mu stižu važni gosti.

Da se razumemo, možda ni on te goste ne vole i bio je pravi namćor cele večeri, ali kako i sam kaže: „Svi trpimo postiđeno.“

Nije ni njemu lako.

Da zaista, dno dna.

Balašević: Neću više nikada biti dobro (VIDEO)